Skaitmeninė televizija

Skaitmeninė televizija – televizijos tipas, kai vaizdas ir garsas perduodamas skaitmeniniu signalu. Skaitmeninės televizijos pirmtakas – analoginė televizija.

Transliavimo būdas 
Skaitmenininis signalas yra daug atsparesnis įvairiems trukdžiams, todėl televizoriaus ekrane rodomas daug kokybiškesnis vaizdas, kuris gali būti pateikiamas standartine raiška (768×576 arba 1024×576 taškų rezoliucija, 4:3 arba 16:9 vaizdo formatas) arba didele raiška (1280×720 (formuojama kadrų) arba 1920×1080 (formuojama puskadrių). Skaitmeninis signalas glaudinamas šalinant žmogaus akimi nepastebimas vaizdo detales. Be to, skaitmeninės televizijos transliuotojams suteikiama galimybė į vieną dažnių ruožą sutalpinti ne vieną (kaip analoginėje televizijoje), bet nuo 4 iki 10 atskirų televizijos kanalų.

Norint žiūrėti skaitmeninę televiziją reikia tam pritaikyto televizoriaus arba specialaus TV priedėlio (imtuvo).

Skaitmeninė televizija suteikia transliuotojams daugiau galimybių teikti įvairias paslaugas: pasirinkti programos transliacijos ar subtitrų kalbą, rengti elektroninį programų gidą ir kt.

Standartai 
Labiausiai paplitęs DVB () tarptautinis standartas. Vaizdui glaudinti naudojamas MPEG, MPEG-2, MPEG-4/AVC (H.264) standartas. DVB skiriama į keturis tipus: DVB-T (antžeminė televizija), DVB-S ir DVB-S2 (palydovinė televizija), DVB-C (kabelinė ir mikrobangė televizija) bei DVB-H (mobilioji televizija).

Rūšys

Skaitmeninė antžeminė televizija (DVB-T) 

2002 m. sausio mėn. pradėtos eksperimentinės skaitmeninės televizijos programų transliacijos 53 televizijos kanalu, o nuo 2004 m. rugsėjo mėnesio Lietuvos radijo ir televizijos komisija išdavė licencijas nuolatinei antžeminės skaitmeninės televizijos transliacijai. Iki 2009 m. pradžios skaitmeninės TV tinklas turėtų aprėpti ne mažiau kaip 95 proc. Lietuvos teritorijos, o 2012-aisiais turėtų būti pradėtas laipsniškas analoginės antžeminės televizijos perjungimas į skaitmeninę TV. Iki tol Lietuvoje veiks ir analoginė, ir skaitmeninė televizija.

Skaitmeninė eterinė (antžeminė) televizija Lietuvoje transliuojama MPEG-4/AVC (H.264) formatu. Jau šiuo metu Lietuvoje DVB-T (angl. Digital Video Broadcast Terrestial) standartu transliuojama apie 10 lietuviškų kanalų ir apie 30 koduotų kanalų.

Norint žiūrėti antžeminę skaitmeninę televiziją reikalingas transliavimo formatui pritaikytas televizorius arba TV priedėlis. Esant nedideliam atstumui iki siųstuvo ir geroms priėmimo sąlygoms tinka ir įprastinė analoginiam signalui pritaikyta decimetrinė antena. Esant prastesnėms sąlygoms skaitmeniniam signalui priimti geriausiai tinka logoperiodinė antena, pasižyminti dideliu efektyvumu, mažais savaisiais iškraipymais ir plokščia bei tolygia dažnine stiprinimo charakteristika. Esant tolimam atstumui ir prastoms priėmimo sąlygoms dažniausiai yra naudojama X tipo banginio kanalo antena, pasižyminti ne tokiomis geromis savybėmis priimant skaitmeninį signalą, tačiau turinti ypač didelį stiprinimą, siaurą kryptingumą ir tiesiškai kylančią dažninę stiprinimo charakteristiką. Dėl netiesiškos ir nestabilios charakteristikos, būdingos analoginiam signalui pritaikytoms antenoms, priimant prastą signalą gali susidaryti didelis signalo stiprumo pokytis tarp skirtingo dažnio kanalų, kas turi tendenciją išderinti ir sutrikdyti skaitmeninio imtuvo darbą.

Skaitmeninė kabelinė televizija (DVB-C) 

Daugelis kabelinės televizijos tiekėjų Lietuvoje pamažu pereina nuo kabelinės analoginės prie kabelinės skaitmeninės televizijos standarto (DVB-C, angl. Digital Video Broadcast Cable). Šis standartas užtikrina daug geresnę vaizdo ir garso kokybę. Jau daugelyje Europos šalių naudojamas DVB-C formatas kabeliniais tinklais transliuojamai televizijai.

Norint žiūrėti kabelinę skaitmeninę televiziją, būtinas tam pritaikytas televizorius arba DVB-C formato TV priedėlis. Norint žiūrėti koduotus kanalus, reikia įsigyti iškodavimo kortelę iš transliuotojo arba jo atstovo.

Skaitmeninė palydovinė televizija (DVB-S) 

Palydovinė skaitmeninė televizija pasiekiama daugelyje vietovių, įmanoma žiūrėti keletą šimtų skirtingų televizijos programų. Palydovinės skaitmeninės televizijos standartas DVB-S ir DVB-S2 ().

Norint žiūrėti palydovinę skaitmeninę televiziją reikia įsigyti palydovinės TV komplektą, į kurį įeina antena, signalo priėmimo galvutės ir skaitmeninis DVB-S imtuvas. Norint žiūrėti koduotus kanalus, reikia įsigyti iškodavimo kortelę iš transliuotojo arba jo atstovo. Lietuvoje mokamos palydovinės skaitmeninės televizijos paslaugas teikia VIASAT. Signalas iš palydovo „Astra“ aprėpia visą Lietuvą.

Per IP tinklus (IPTV) 

IPTV () transliuojama interneto ir telefonijos tinklais.

Skaitmeninės televizijos per telefonijos tinklus priėmimui reikia turėti interneto ryšio įrangą ir gerą interneto ryšį. Skaitmeninės IPTV žiūrėjimui reikalingas TV priedėlis. Norint žiūrėti koduotus kanalus, reikia įsigyti iškodavimo kortelę iš transliuotojo arba jo atstovo. Lietuvoje IPTV paslaugas teikia UAB Penki kontinentai (Skynet), UAB Alpha komunikacijos KAVA, Teo Lt (IPTV kanalų paketas GALA), taip pat megaNET tinklas.

Skaitmeninė mikrobangė televizija (DVB-C) 
Analoginė mikrobangė skaitmeninė televizija buvo gera dėl to, kad perduodami televizijos kanalai nebuvo koduojami ir kiekvienas, esantis patikimoje priėmimo zonoje, galėjo žiūrėti šiuos kanalus nieko nemokėdamas, įsigijęs tik tam pritaikytą „lenkišką“ anteną. 2008 m. mikrobangės daugiakanalės televizijos transliuotojai (Mikrovisata, Balticum TV ir kiti) perėjo prie skaitmeninio formato.

Mobilioji skaitmeninė televizija (DVB-H) 
Sukurtas standartas DVB-H (angl. Digital Video Broadcast Handheld), kuris leis transliuoti skaitmeninę televiziją į mobiliuosius telefonus. Tokiam televizijos signalui priimti reikia turėti specialų telefoną.

Didelės raiškos skaitmeninė televizija (HDTV) 

Tai itin aukštos kokybės vaizdo ir garso transliavimo formatas. Norint matyti HDTV, reikia atitinkamai vaizdą ir garsą galinčio atkurti televizoriaus.

Šiuo metu, beveik visi nauji televizoriai yra pritaikyti priimti itin geros kokybės vaizdo ir garso transliacijas, todėl vis daugiau kanalų yra transliuojami HDTV formatu.

Šaltiniai

Nuorodos 

 Ryšių reguliavimo tarnyba apie skaitmeninę TV 
 Skaitmenine.lt – svetainė apie skaitmeninę TV

 
Informacinės technologijos